Asociácia zamestnávateľských zväzov a združení SR

**Materiály na rokovanie HSR SR**

**Dňa18. augusta 2016**

**č. 11)**

**Stanovisko**

**k Správe o poľnohospodárstve a potravinárstve**

**v Slovenskej republike za rok 2015**

**Všeobecne k návrhu:**

Správa o lesnom hospodárstve v Slovenskej republike za rok 2015 bola vypracovaná na základe § 3 ods. 2 písm. g) zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka.

Cieľom správy je poskytnúť odbornej a laickej verejnosti objektívny obraz o výsledkoch hospodárenia v lesoch. Správa uvádza plnenie zámerov v zmysle Akčného plánu Národného lesníckeho programu, analyzuje stav a vývoj lesného hospodárstva z hľadiska sociálnych, environmentálnych a ekonomických aspektov rozvoja spoločnosti. Z výsledkov vyplýva požiadavka zosúlaďovania záujmov štátu a obhospodarovateľov lesa optimalizovať produkčné funkcie lesa (predovšetkým drevoprodukčnú) s mimoprodukčnými funkciami lesa (spoločenské a ekologické). V závere správy sú zadefinované silné stránky a príležitosti lesného hospodárstva a taktiež slabé stránky a ohrozenia lesného hospodárstva.

Predkladaná správa má informatívny, analytický a hodnotiaci charakter a nemá vplyv na rozpočet verejnej správy, podnikateľské prostredie, sociálnu oblasť, životné prostredie a informatizáciu spoločnosti.

Materiál bol predmetom medzirezortného pripomienkového konania a opodstatnené pripomienky boli do materiálu zapracované. Na rokovanie Hospodárskej a sociálnej rady SR a na rokovanie vlády SR sa predkladá bez rozporov.

**Stanovisko AZZZ SR :**

**Zásadné stanovisko a pripomienky ZPDaOS**

**I. K návrhu uznesenia Vlády SR**

1. Predložený návrh označiť ako bod 1) a v texte nahradiť slovo „schvaľuje“ slovami „berie na vedomie“.

**Odôvodnenie:**

Správa je prezentovaná len ako informatívna a **neobsahuje žiadne návrhy na schválenie** **Vládou SR**, **prípadne aj NR SR**. V závere správy sú uvedené len nekonkrétne a neadresné „Odporúčania“, ktoré nie sú formulované ako stanoviská alebo rozhodnutia vlády ani samotného ministerstva, ale prevažne len ako ciele bez vyznačenia spôsobu, ako a kedy sa majú dosiahnuť.

2. Návrh doplniť bodom 2) v znení

„2) Ukladá MPRV SR **predložiť návrh na obnovu znenia § 3 písm. g) zákona č. 543/2007 Z. z. o obsahu a poslaní tejto správy pred prijatím jeho úpravy.“.**

**Odôvodnenie:**

Zákon č. 543/2007 Z. z. o poskytovaní podpory v pôdohospodárstve do jeho novelizácie zákonom č. 211/2013 Z. z. v § 3 písm. g) o obsahu a o účele tejto každoročnej správy zahrňoval aj predloženie „návrhov opatrení na zlepšenie“. To implicitne predpokladalo nielen poskytnúť informácie Vláde SR a NR SR o dosiahnutých výsledkoch, **ale aj hodnotiť účinnosť podpory v odvetví vo vzťahu k cieľom vládnej politiky, čo v Správe ... absentuje**. Bez toho sa stráca zmysel predkladania správy Vláde a NR SR

**II. K niektorým čiastkovým otázkam**

1. **K bodu 1 správy -** „Hodnotenie pozície odvetvia pôdohospodárstva a potravinárstva v hospodárstve SR“

Správa v prvej časti tradične uvádza údaje **o podiele pôdohospodárstva**  **na hospodárstve SR** a jeho medziročnú zmenu. Dokumentuje to údajmi o podiele pôdohospodárstva na HDP, na zamestnanosti a na zahraničnom obchode. **Tieto údaje však vôbec necharakterizujú reálny význam a nezameniteľnosť pôdohospodárstva v jeho ekonomickej a sociálnej funkcii, pre jeho predvýrobné zázemie,  životné istoty obyvateľstva,  tvorbu a ochranu krajiny a pre stabilitu a rozvoj vidieka. Správa by mala zdôrazniť, že rozhodujúca je miera využitia produkčného potenciálu odvetví pôdohospodárstva v relácii k vývozno-dovoznému saldu v porovnaní s hospodársky vyspelejšími krajinami, nie podiel na HDP, tvorbe fixného kapitálu, zamestnanosti a niektorých iných ukazovateľoch**.

Pozn.: *Patrí k elementárnym makroekonomickým poznatkom, že podiel poľnohospodárstva v národnej ekonomike je v hospodársky nerozvinutých krajinách spravidla vysoký a že klesá úmerne rýchlejšiemu rozvoju ostatných odvetví, ktoré nie sú limitované prírodnými (pôda, voda, klimatické podmienky, atď.) a sociálnymi faktormi. Charakterizovanie medziodvetvovej pozície poľnohospodárstva SR týmito údajmi v spojitosti s jeho významom v národnej ekonomike je pochybné aj preto, že ponúka politikom a verejnosti zavádzajúcu predstavu, že pôdohospodárstvo v SR je v širšom hospodárskom a sociálnom kontexte len okrajové a doplnkové odvetvie. Je to nepochybne aj jedna z príčin neangažovaného postoja, najmä mestského obyvateľstva, ku krízovému stavu v našom poľnohospodárstve a potravinárstve a k vládnej agrárnej a potravinovej politike. Informačne by bolo prínosnejšie porovnať túto pozíciu s krajinami EÚ-15, v ktorých je podiel pôdohospodárstva väčšinou nižší ako v SR a to pri aktívnom salde vývozu a dovozu poľnohospodárskych a potravinárskych výrobkov..*

2. **K bodu 2 – Ekonomická výkonnosť poľnohospodárstva a potravinárstva**

Predložená správa za r. 2015 uvádza hospodársky výsledok poľnohospodárstva **za rok 2014** v čiastke +65,7 mil. eur. V správe za rok 2014 pre Vládu SR a NR SR bola uvedená **strata** v čiastke 6,7 mil. eur, vo verejnej publikácii MPRV SR tiež strata, ale v čiastke 4,7 mil. eur. Správa by mala tento rozdiel komentovať.

Konštatovanie o **relatívne vysokom podiele podpôr na výnosoch** poľnohospodárskych podnikov (str. 4) je opodstatnené doplniť konštatovaním, že sa z nich v rastúcej miere uhrádzajú aj ceny vstupov, úroky z úverov, nájomné a daň za užívanú pôdu a v prípade ziskových podnikov aj dane z podpôr z fondov EÚ.

Pozn.:  *Platenie dane z podpôr v poľnohospodárstve pred časom zákonná úprava zrušila, ale MF SR bez námietky MPRV SR uplatnilo výklad, ktorým ju „eliminovalo“.*

V texte o výrazných rozdieloch vo výsledkoch hospodárenia poľnohospodárskych družstiev a hospodárenia obchodných spoločností (str. 9 ods. 3) sa žiada doplniť informácia, že sa v ostatných **rokoch zintenzívnil pokles zamestnanosti v poľnohospodárskej výrobe v spojitosti s útlmom živočíšnej výroby a pracovne náročnejších odvetví rastlinnej výroby aj v poľnohospodárskych družstvách, ktoré sa vnútorne premieňajú na kapitálové spoločnosti s majoritným majetkovým podielom len niekoľkých členov, obdobne ako vo väčšine obchodných spoločností a obdobne redukujú pracovne náročnejšie odvetvia výroby a zamestnanosť.**

Konštatovanie, že **samostatne hospodáriaci roľníci** svoju výrobnú činnosť už dlhodobo zameriavajú na rastlinnú výrobu (str. 12) sa žiada **doplniť informáciou, že rozhodnutím MPRV SR bola od r. 2008 poskytnutá SHR s výmerou do 20 ha výnimka z podmienenosti poskytnutia priamych platieb chovom hospodárskych zvierat,** čo významne podporilo zvýšenie počtu takýchto SHR, výmery ich vlastnej alebo prenajatej pôdy a priamych platieb j na úkor podnikov s výmerou obhospodarovanej pôdy nad 20 ha, kde sa táto podmienka musí splniť.

**V časti o pôde a vlastníckych vzťahoch (str. 13-14) sa žiada doplniť informáciu o výmere produkčne nevyužívanej poľnohospodárskej pôdy** (dôsledkoch jej zanedbania).

3. **K časti o rozvoji vidieka**

V texte o podpore projektových opatrení sa uvádza počet zmlúv, resp. projektová výška podpôr (str. 25), absentuje však aspoň stručná charakteristika ich vecného zamerania a efektívneho prínosu na produkciu výroby.

4. **K rozpočtovým výdavkom a vnútroštátnej podpore** (str. 30-32)

Informačný prínos správy o vnútroštátnej podpore by sa zvýšil porovnaním jej relatívnej výšky s údajmi o takejto podpore v niektorých krajinách EÚ-15, ale aj v ČR a v PĽR.

5. **K bodu 7** **– poľnohospodársky príjem na pracovníka**

Správa tradične uvádza medziročnú zmenu príjmu podľa členských krajín EÚ. Neposkytuje však informáciu o výške tohto príjmu, čo podstatne oslabuje význam sledovania uvedeného ukazovateľa.

6. **K bodu 8** **– predbežné vyhodnotenie „Koncepcie ...“ z r. 2013 a „Akčného plánu .... na r. 2014-2020“**

Správa neuvádza, aký reálny pokrok sa dosiahol v plnení zámerov „Koncepcie ....“ a „Akčného plánu“ za roky 2013-2015. Informuje len o tom, aké programové zámery na ich realizáciu MPRV SR rozpracovalo (str. 36-39). **Realitou je, že hlavné zámery programového vyhlásenia vlády z roku 2012 zostávajú len na papieri. Kríza poľnohospodárskeho odvetvia a potravinárskeho priemyslu ako celkov sa prehlbuje, a len malá časť podnikov ekonomicky prosperuje. V rozpore s proklamáciami a novými iniciatívami vedenia MPRV SR po roku 2012 v praxi nejde o politiku reálneho pozitívneho obratu.**

Informáciu o opatreniach na riešenie mliečnej krízy (str. 36), ktorá je zastaraná, je potrebné **aktualizovať**. Obsahove by sa mala zamerať na prezentáciu opatrení, ktoré SR žiada prijať na úrovni orgánov EÚ a v domácej podpore aspoň na **udržanie zdecimovaných stavov dojníc, nie na podporu zvyšovania prebytkov mlieka podporou dojivosti v najlepších** **chovoch pri ďalšom znižovaní počtu kráv s podpriemernou dojivosťou, osobitne v oblasti s krmovinovou bázou lúk a pasienkov, t. j. hlavne v horských a podhorských oblastiach**. Výzva chovateľom, aby našli východisko z krízy zefektívnením chovov a požiadavka, že „všeobecne musí nastať stabilizácia celého mliečneho sektora nielen v rámci EÚ, ale aj v celosvetovom meradle“ nepatrí do správy pre vládu a NR SR.

7. **K bodu 9** – **závery a odporúčania**

**„Závery“** sú formulované ako opakované konštatovanie faktov uvedených v jednotlivých častiach správy, nie ako odpočet plnenia programových zámerov štátnej agrárnej politiky, hodnotenie účinnosti prijatých opatrení a otvorených problémov, ktoré je potrebné riešiť.

Predložená správa neobsahuje hodnotenie reálneho prínosu **„Odporúčaní“ , uvedených v správe za rok 2104, ktoré by mali byť považované za realizačné opatrenia. Tieto vlaňajšie odporúčania uvádza správa opakovane takmer bez zmeny.**

**ZPDaOS SR žiada, aby MPRV SR zahrnulo do „Správy ....“** v stati  **„Odporúčania“ tieto ďalšie opatrenia:**

* **predložiť vláde**

- návrh na zvýšenie limitu viazaných platieb v rámci I. piliera z 13% na 25% s určením na podporu chovov hovädzieho dobytka, oviec a ošípaných; pri požiadavke na notifikáciu tejto zmeny v orgánoch EÚ uplatniť úpravu Nariadenia EP a Rady (EÚ) č. 1307/2013 (body 18 a 49 o cieľoch a režimoch podpory a čl. 14 o pružnosti medzi piliermi podpory),

- návrh na zvýšenie spoluúčasti zdrojov zo ŠR SR na výdavkoch z PRV na r. 2014 - 2020 z 25% na 40% s určením na projektové a iné podpory na zlepšenie stavu v chove dobytka, t. j. na 80% limitu tejto spoluúčasti určeného príslušným nariadením,

- návrh programu udržania súčasných a obnovy zrušených chovov kráv v horských oblastiach SR s veľkou výmerou trvalých trávnych porastov v rámci II. piliera podpornej politiky, vrátane investičnej podpory spracovania mlieka, primeranej kompenzácie vyšších nákladov na zvoz mlieka a prepravu mliečnych výrobkov v súlade s „Nariadením EP z 11. decembra 2013 o zachovaní produkcie mlieka v horských a znevýhodnených oblastiach“ ako i „Uznesenia EP z 10.5.2016 o politike súdržnosti v horských regiónoch EÚ“.

Pozn.: *Nariadenie obsahuje výzvu orgánom členských štátov na takéto osobitné podporné opatrenia v v spojitosti s pripravovaným zrušením kvót na mlieko, na ktorú MPRV v návrhu PRV SR na roky 2014 – 2020 nereagovalo,*

- návrh systémových opatrení na riešenie „ mliečnej krízy“ s tým, že hlavným cieľom je minimálne udržať stavy kráv vo všetkých chovoch zvýšenou podporou na kravu v takej výške, aby kompenzovala rozdiel medzi priemernou cenou mlieka a priemernými nákladmi na chov dojnice a na chov kráv bez trhovej produkcie mlieka a nie podpora ďalšieho zvyšovania prebytkovej produkcie mlieka zvyšovaním dojivosti dojníc,

* **komplexne analyzovať** prínosy a útlmové vplyvy SPP a domácich podporných opatrení na plnenie programových zámerov v pôdohospodárstve, spracovaní poľnohospodárskych výrobkov, v miere sebestačnosti a vo vývozno-dovoznej pozícii SR pri základných potravinách, na kvalitu výživy obyvateľstva; **nadväzne  pripravovať návrhy na systémové zmeny v  SPP a domácej agrárnej politike najneskôr k 1.1. 2018.**

**Záver :**

AZZZ SR po zapracovaní pripomienok odporúča materiál na ďalšie legislatívne konanie.